Document ID: 32004R1767

32004R1767
L 315/28
SLUŽBENI LIST EUROPSKE UNIJE
UREDBA KOMISIJE (EZ) br. 1767/2004
od 13. listopada 2004.
o izmjeni Uredbe (EZ) br. 2318/2001 u vezi s priznavanjem organizacija proizvođača u sektoru ribarstva i akvakulture
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 104/2000 od 17. prosinca 1999. o zajedničkom uređenju tržišta proizvodima ribarstva i akvakulture (1), a posebno njezin članak 6. stavak 7.,
budući da:
(1)
Uredba Komisije (EZ) br. 2318/2001 od 29. prosinca 2001. o detaljnim pravilima za primjenu Uredbe Vijeća (EZ) br. 104/2000 u vezi s priznavanjem organizacija proizvođača u sektoru ribarstva i akvakulture (2) sadrži posebno kriterije za priznavanje udruženja organizacija proizvođača priznatih u jednoj državi članici. Ti kriteriji nisu dostatni za priznavanje udruženja organizacija proizvođača priznatih u različitim državama članicama.
(2)
Potrebno je utvrditi uvjete i postupke pomoću kojih bi države članice dodjeljivale i povlačile priznavanja udruženjima organizacija proizvođača priznatim u različitim državama članicama na takav način da se osigura dosljedna primjena pravila koja uređuju zajedničko uređenje tržišta proizvodima ribarstva i akvakulture.
(3)
Uspostavljanje udruženja organizacija proizvođača priznatih u različitim državama članicama može doprinijeti općem cilju postizanja racionalnog i održivog iskorištavanja resursa u okviru zajedničke ribarstvene politike i osiguranja dugoročne održivosti ribarskog sektora.
(4)
Pravila zajednice o tržišnom natjecanju primjenjuju se na proizvodnju i trgovinu proizvodima ribarstva ako njihova primjena ne narušava izričita pravila kojima se utvrđuje zajedničko uređenje tržišta proizvodima ribarstva i akvakulture, niti ugrožava postizanje ciljeva zajedničke ribarstvene politike.
(5)
Odredbe o proširenju pravila koja uvodi organizacija proizvođača iz članaka 7. i 8. Uredbe (EZ) br. 104/2000 na nečlanice ne primjenjuju se na udruženje organizacije proizvođača priznato u različitim državama članicama.
(6)
Uredbu (EZ) br. 2318/2001 bi trebalo stoga izmijeniti.
(7)
Mjere predviđene u ovoj Uredbi u skladu su s mišljenjem Upravljačkog odbora za proizvode ribarstva,
DONIJELA JE OVU UREDBU:
Članak 1.
Uredba (EZ) br. 2318/2001 mijenja se kako slijedi:
1.
U naslovu se riječi „o utvrđivanju detaljnih pravila za primjenu Uredbe Vijeća (EZ) br. 104/2000 u vezi s priznavanjem organizacija proizvođača u sektoru ribarstva i akvakulture” zamjenjuju sljedećim:
„o utvrđivanju detaljnih pravila za primjenu Uredbe Vijeća (EZ) br. 104/2000 u vezi s priznavanjem organizacija proizvođača i udruženja organizacija proizvođača u sektoru ribarstva i akvakulture”.
2.
Članak 2. zamjenjuje se sljedećim:
„Članak 2.
1. Država članica može priznati udruženje organizacija proizvođača priznato u toj državi članici samo pod uvjetom da:
(a)
ono obuhvaća najmanji udio ukupnog broja organizacija proizvođača koje je dotična država članica priznala u određenom sektoru; i
(b)
vrijednost proizvodnje koju prodaje udruženje predstavlja najmanje 20 % vrijednosti nacionalne proizvodnje u tom sektoru.
2. Država članica može priznati udruženje organizacija proizvođača priznato u različitim državama članicama pod uvjetom da:
(a)
udruženje ima svoje službeno sjedište na državnom području te države članice;
(b)
vrijednost proizvodnje koju prodaje udruženje predstavlja najmanji udio proizvodnje određenog proizvoda ribarstva u određenom području;
(c)
organizacije proizvođača koje čine udruženje bave se ribolovom, proizvodnjom i prodajom zajednički iskorištavanih ribolovnih resursa; i
(d)
udruženje obavlja svoje zadaće ne dovodeći u pitanje odredbe koje uređuju dodjelu ribolovnih mogućnosti među državama članicama u skladu s člankom 20. Uredbe Vijeća (EZ) br. 2371/2002 od 20. prosinca 2002. o očuvanju i održivom iskorištavanju ribolovnih resursa u okviru Zajedničke ribarstvene politike (3).
3. Država članica u kojoj se nalazi službeno sjedište udruženja uspostavlja s ostalim zainteresiranim državama članicama upravnu suradnju potrebnu kako bi se osiguralo ispunjavanje uvjeta za priznavanje i obavljanje provjera djelatnosti udruženja. Ta administrativna suradnja mora također obuhvaćati i povlačenje priznanja.
4. Udruženje organizacija proizvođača ne smije imati vladajući položaj na određenom tržištu osim ako to nije potrebno u skladu s ciljevima iz članka 33. Ugovora.
5. Članci 3., 4., 5., 6. i 7. Uredbe (EZ) br. 2318/2001 primjenjuju se mutatis mutandis na udruženja organizacija proizvođača priznata u jednoj ili više država članica.
6. Članak 2. stavak 2. Uredbe Komisije (EZ) br. 908/2000 ne primjenjuje se na udruženja organizacija proizvođača priznata u različitim državama članicama.”
Članak 2.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 13. listopada 2004.

Labels: 18
6